arnastofnun/IGC-2024 huggingface dataset:
Útlendinga í Hæstarétt

Hæstiréttur telur ekki í sínum verkahring að vernda lýðræði. Hlutverk hans sé fremur að vernda líndælsku, sérstæða túlkun stakra orða. Verndar ekki rétt fólks til að fá að greiða atkvæði. Hindrar fremur fólk í að gera rétt bakvið pappaskilrúm, þegar Hæstiréttur vill timbur. Enginn grunur lá samt á fölsunum af neinu tagi. Hæstiréttur taldi sér kleift að bregða fæti fyrir lýðræðið. Æ síðan hef ég fyrirlitið þessa karllægu bófa. Mér kemur ekki á óvart, að þeir brjóti jafnréttislög. Þeir ákveða hverju sinni að geðþótta, hvaða lög gildi og hvaða lög séu ógild. Við eigum að skipa bara heiðarlega útlendinga í Hæstarétt.
Siðblinda vondafólksins

Vondafólkið hnussar út af góðafólkinu. Spyr, hvers vegna það vilji ekki hjálpa hinum og þessum, úr því að það vilji hjálpa öðrum. Til dæmis vilji það lána fasteignir til flóttamanna, en hafi ekki boðið innlendum fátæklingum hið sama. Vondafólkinu hefur samt aldrei dottið í hug að hjálpa neinum. Það er upptekið af að grilla og græða fyrir sig, stofna einokun í skjóli ríkisins. Góðmennska er bara fyrir hina. Vondafólkið telur sig mega skipuleggja, hverjum góðafólkið skuli hjálpa. Til að geta vera í hópi vondafólksins þarf nefnilega magnaða siðblindu. Sem mér sýnist eiga sér kjörlendi í Sjálfstæðisflokknum og Framsókn.
Alþýðusinnaður páfi

Páfadómur hefur löngum verið eitt versta íhaldsafl vesturlanda. Að undirlagi Frans páfa hefur þetta stóra trúarkerfi snúið við blaðinu á brýnum sviðum. Nema um samkynhneigð og fóstureyðingar. Styður fátæka gegn græðgi auðgreifa, varar við bókstafstrú, hafnar valdafíkn, styður umhverfisvernd og ýmislegt annað, sem bandarískir íhaldsgaurar kalla kommúnisma. Þeir urðu raunar klumsa undir ræðu páfa í þinginu. Frans páfi er í sömu sveit og Bernie Sanders og Jeremy Corbyn. Þeir eru tákn um, að græðgivæðing er að verða benzínlaus, nema bara á Íslandi. Hafin er vestræn endurfæðing félagslegs markaðsbúskapar að hætti Þýzkalands.
Hrun í eldhúsi

Apótekið fagra í Pósthússtræti er orðið vinsælt af innfæddum jafnt og túristum. Samstundis var hætt að hugsa um matreiðsluna, enda er slíkt jaðaratriði óþarft, þegar tízkan talar. Fiskur dagsins (2.290 kr) í dag var gamall þorskur, langvinnt steiktur, borinn fram með trénuðu rótargrænmeti, nærri ósteiktu og óskeranlegu. Enn grimmar steiktur var skraufaþurr andarleggur (2.690 kr), borinn fram með maltsósu og hnausþykkri vöfflu með sykursteiktum eplalengjum. Tilfinningalaus matreiðsla, sú versta sem ég hef þolað í nokkur ár. Minnti á hræðilega daga fyrir fjörutíu árum, þegar Borgin og Naustið réðu ferðinni í veitingum.
Hamslausa hægrið í sókn

Á miðjum rústum einkavinavæðingar trónir Áslaug Friðriksdóttir og hrópar. Hún færir hægri fótinn af biðröðum Isavia yfir á sjúkraþjónustu Strætó og vinstri fótinn af heilsuhótelum Sinnum yfir á menntaskólann Hraðbraut, svo við heyrum betur. Við, sem daglega sjáum, að heilbrigðisþjónusta versnar með hverju ári ríkisstjórnar einkavina. Sjáum Kristján Þór neita að borga lyf handa Fanneyju Björk Ásmundsdóttir. Heyrum Áslaugu æpa: Lausnin er meiri einkavinavæðing. Við eigum að trúa, að fátækt hins opinbera verði leyst með því að fela einkavinum Flokksins fleiri verkefni! Þú getur keypt bronz, silfur, gull þjónustu eða étið blankur það, sem úti frýs. Hamslausa hægrið sækir fram.
Dularfull sinnaskipti

Ósvarað er spurningunni um, hvað var gallað við sniðgöngu borgarinnar á vörum Ísraels og hvers vegna. Hvorki Dagur B. Eggertsson né Halldór Auðar Svansson hafa gefið sannfærandi skýringar. Varla hefur það verið munurinn á Ísrael og hernumdu svæðunum. Enn síður lygasögur um tjón í vatnssölu, flugfarseðlum og holunni við Hörpu. Í miðju kafi urðu Dagur og Halldór skelfingu lostnir og hlupust frá öllu saman. Án þess að skýra frá á sannfærandi hátt, hvers vegna ekki mátti laga tillöguna í snarheitum. Hvaða lagatæknir ruglaði þá ríminu. Ekki mundi ég vilja setja traust mitt á slíka ringulreiðmenn. Eitthvað leyndó gerðist, sem enn hefur ekki komið fram.
Ofsatrú er hættuleg

Trú er í eðli sínu hættuleg. Leiðir oft til ofstækis, sem stundum fær útrás í ofbeldi. Öfgatrú hamlar gegn efahyggju, undirstöðu upplýsingaaldar og lýðræðis. Öfgar eru í öllum trúarbrögðum. Íslam hefur meira af þeim en kristni, sem hefur að mestu sætt sig við veraldlegt samfélag. Þótt múslimar séu flestir gott fólk, eiga sumir erfitt með að laga sig að efa og trúleysi vesturlanda. Skilja illa vestræn mannréttindi. Háðir fáfróðum klerkum, ofsa og yfirgengilegri karlrembu þeirra. Telja margir trúarlög, sharia, æðri landslögum. Sumir karlar eiga bágt með að fá vinnu og halda henni. Vestrið þarf að andæfa ofsatrú sumra múslima.
Að fá ótta í augun

Hrun Dags B. Eggertssonar er nýjasta dæmið um, að kratar misstu söguþráðinn við innreið Tony Blair í pólitíkina. Sú hugsun var galin að fara yfir til hægri til að ná óákveðna fylginu. Til lengdar leiddi það til vonlausrar stöðu krata. Nú er verið að snúa dæminu við með Sanders í Bandaríkjunum og Corbyn í Bretlandi. Dagur er síðasti Blair-istinn. Tapaði þræðinum í miðjum sniðgönguklíðum. Með samræmdum ofsa valtaði hamslausa hægrið yfir hann. Ég sá í sjónvarpinu Dag tapa fótfestu, fá ótta í augun og hrapa. „Hefnist þeim er svíkur sína huldumey“ orti Guðmundur Böðvarsson. Pólitíkin snýst um söguþráð, ekki um „samráð“ við rándýr.
Kúra undir pilsfaldinum

Flugfélög vilja lendingar úti á landi, borgi skattgreiðendur brúsann. Samtök ferðaþjónustunnar mæla eindregið með þessum pilsfaldi. Kátlegasta dæmið um, að forstjórar hér eru ófærir um að sjá út fyrir pilsfaldinn, þar sem þeir kúra. Nánast allt framtak á Íslandi felst í að misnota skattgreiðendur, einkavinavæða menntaskóla og sjúkrahótel með tilheyrandi okri á notendum. Einkavinavæðing ríkisstofnana hefur skapað ömurlegustu fyrirbæri landsins, svo sem Strætó og Isavia. Það eina, sem þetta lið undir pilsfaldinum kann í rekstri er að hirða arð, borga fólki skítakaup og segja kúnnann ætíð hafa rangt fyrir sér.
Dagur er aumingi

Sammála

Atla Þór Fanndal, Dagur B. Eggertsson er aumingi, sem á að segja af sér sem borgarstjóri. Flúði frá sjálfsagðri tillögu um að borgin hafnaði vörum frá Ísrael. Þoldi ekki mótlætið, er skriða af spuna, lygum og dylgjum skrímslanna skall á honum með aðstoð spilltra fjölmiðla. Lyppaðist niður í tveimur áföngum. Fyrst hélt ég, að hann ætlaði að laga tillöguna, en hann gafst þá bara upp. Á að skammast sín fyrir aulaskapinn. Borgin „er nú fyrirmynd fyrir Ísrael um hvernig brjóta skuli beinar aðgerðir á bak aftur.“ Laukrétt hjá Atla Þór. Búast má við fleiri atlögum skrímslanna og þá dugar ekki að hafa aumingja í forsvari.
Heilalausa umræðan

Margt er það, sem ég skil ekki. Af hverju er skárra að setja innkaupabann á vörur frá herteknum svæðum Palestínu en frá Ísrael sjálfu, gerandanum? Einhver hræsni þarna? Af hverju eru margir æstir út í borgarstjórann, mundu þeir fagna þjónustubanni á hvalveiðibáta til að gleðja útlenda fjármagnseigendur? Einhver hræsni þarna? Af hverju heitir það nazismi að standa í viðskiptaaðgerðum gegn Ísrael? Einhver hræsni þarna? Af hverju er andúð á gerðum Ísraels sagt vera gyðingahatur? Einhver hræsni þarna? Er hálft Ísland orðið að geðveikrahæli út af innantómum flökkusögum um tjón á viðskiptavild?
Gerir grín að minni máttar

Húmoristinn á Strætó

SAGÐI: „Sem betur fer er hann þó ekki meira einhverfur en það, að hann getur þó allavega ratað heim.“ Reglurnar segja þó, að Strætó eigi að keyra skjólstæðinga heim. En það er meira blóð í kúnni: Bílstjórinn „segist hafa séð hann ganga inn um dyrnar. Og samkvæmt okkar skráningum þá eru engar sérstakar skráningar um þennan aðila.“ Hann trúir, að bílstjórinn sjái gegnum holt og hæðir eða hafi keyrt í humátt eftir drengnum. Heldur, að bara þurfi að fara eftir reglum, sé það tekið fram í hvert sinn. Jóhannes Rúnarsson forstjóri er fífl í þörf fyrir almannatengil. Ævintýri einkavæðingar Strætó er fullreynt.
Stormur í vatnsglasi

Hrægammur að nafni Eggert Dagbjartsson sendi Höskuldi Ólafssyni bankstera bréf á ensku með áhyggjum af sniðgöngu Reykjavíkur á vörum frá Ísrael. Banksterinn sá ástæðu til að áframsenda bréfið til Dags B. Eggertssonar borgarstjóra, sem fékk fyrir hjartað. Því upplýsti Richard L. Friedman, talsmaður Carpenter & Co fjárfestingarsjóðsins, að engar breytingar væru á ráðagerðum sjóðsins. Mál þetta var því stormur í vatnsglasi. Raunar eins og aðrar óljósar hlaupafréttir af meintu tjóni háværra braskara vegna sniðgöngunnar. Ragnheiður Elín ráðherra og DV hafa bara auglýst taugaveiklun sína og slúðurburð. Ekkert er í uppnámi.
Miðaldir seilast hingað

Niðurlæging Sameinuðu þjóðanna birtist í skipun Sádi-Arabans Faisal bin Hassan Trad í formennsku fimm manna mannréttindanefndar samtakanna. Sádi-Arabía á ekki erindi í neina slíka nefnd. Hefur ekki einu sinni samþykkt mannréttindasáttmála Sameinuðu þjóðanna. Sádi-Arabía er miðaldaríki karlrembu, sem hálsheggur fólk fyrir eðlilegt hátterni, svo sem trúleysi. Ríkið notar olíuauðinn til að grafa undan veraldlegu þjóðfélagi vesturlanda. Fjármagnar moskur wahabíta víðs vegar um Evrópu, þar á meðal í Skógarhlíð í Reykjavík. Fylgjast þarf með, hvað er á seyði í slíkri mosku wahabíta. Styðja heldur fyrirhugaða mosku í Sogamýri.
Framtíðin kostar milljarð

Úlfar Erlingsson er merkasti núlifandi Íslendingur. Yfirmaður tölvuöryggis hjá Google. Hefur í þeirri stöðu séð til þess, að íslenzka er eina örsmáa tungan í máltæknigrunni fyrirtækisins. Einstæð forréttindi, sem gera Íslendingum kleift að ferðast inn í nána framtíð talgervla. Það kostar að vísu milljarð króna, sem er skiptimynt í þessu samhengi. Talgervlar munu skilja okkur og tala við okkur, þegar þeir flytja okkur í sjálfkeyrandi bílum milli staða. Lyklaborðið er ekki lengur aðgangur að morgundeginum, heldur mælt mál á íslenzkri tungu. Talgervlar á íslenzku munu gera okkur kleift að lifa áfram sem sérstök þjóð næstu áratugi.
Lausnarmiðaðir píratar

Píratar móta stefnu sína frá grunni í rafrænum samskiptum og opnum fundum. Það er kallað „

crowdsourcing“. Allir leggja í púkkið, sumu er hafnað og annað þróað áfram. Svipað og vinnubrögð stjórnlagaráðs, er samdi stjórnarskrá. Lausnarmiðuð vinnubrögð, allt er hugsað frá grunni. Ólíkt hefðbundnu stjórnmálarifrildi. Þar kemur hugsun og frumkvæði að ofan úr valdapíramídanum og handauppréttingar að neðan. Píratar hafa lagt mikla vinnu í til dæmis stjórnarskrána og kvótakerfið, en eiga eftir margt erfitt, til dæmis höfundarétt, svo og mörk persónuverndar og gegnsæis. Með sama framhaldi mæta þeir fullbúnir til næstu alþingiskosninga.
Síðustu móhíkanarnir

Væri ég að byrja lífið núna, yrði ferillinn snubbóttur. Fengi tæpast vinnu á fjölmiðli vegna gruns um sjálfstæða hugsun. Hvað þá að ég yrði ritstjóri blaða. Fréttir og skoðanir eru núna ókeypis, greiddar af hagsmunum. Borgarbækur mínar tíu hefðu ekki komið út og enn síður fjórtán bækur mínar um hrossarækt. Hefði að minnsta kosti ekki getað selt vinnuna, því stolið efni næst frítt á netinu. Þjóðleiðabókin stóra gæti að vísu komið út núna, en eftir örfá ár verða stolin sérkort ókeypis á netinu. Höfundar eiga lítinn séns árið 2015, þótt mér hafi verið allir vegir færir 1962. Kannski er ég af úreltri kynslóð síðustu höfunda.
Veftröll á fésbókarvegg

Á vegginn hjá mér á fésbók koma fimm veftröll, er hrópa og færa engin rök fyrir neinu. Áhugamálin eru tvö, ofsahatur á flóttamönnum og ofurást á Ísrael. Tveir fyrirferðamestu hópar veftrölla á íslandi eru þarna á ferð, að sumu leyti sama fólkið. Oft er það tengt ofsatrúarsöfnuðum, sem í sinn hóp ræða meintar spár biblíunnar um yfirvofandi heimsendi. Í heild á fésbók eru þetta nokkrir tugir manna, sem fáir hætta sér út í hina almennu umræðu. Þeir halda sig sér á parti og porra hver annan upp. Við aðra er hægt að ræða, þótt menn séu ósammála. Í þeim tilvikum eru notuð rök og tengt í góðar heimildir, en ekki falsanavefi.
Ekki fara á taugum

Það er rugl að gefa brottflúnum borgarfulltrúa kveðjugjöf í formi samþykktar á tillögu. Það er rugl að hugsa svoleiðis tillögu ekki áður en hún er lögð fram. Og það er rugl að láta svo að lokum taka sig á taugum út af þessu. Auðvitað á að reyna að forðast vörur frá Ísrael og ekki bara frá hernumdu svæðunum. Borgin þarf hið bráðasta að samþykkja endurbætta tillögu, ritskoðaða af borgarstjórn Kaupmannahafnar. Borgarstjóri getur ekki lagzt í svaðið fyrir skrímsli Ísraels, verður að geta staðið í lappirnar. Þegar réttlætið er þín megin, máttu aldrei lyppast niður. Við þurfum ekki að hafa asklok fyrir himinn, við erum menn.
15 milljarða sparnaður

Kostnaður ríkisins og Seðlabankans af IceSave fer senn í 30 milljarða króna með vaxtagreiðslum samkvæmt nýjum samningi við Breta og Hollendinga. Næsti IceSave samningur á undan, svonefndur Buchheit-samningur, hefði kostað 45 milljarða króna með vaxtagreiðslum. Sá samningur var felldur í þjóðaratkvæði. Segja má, að sú höfnun hafi minnkað IceSave tjónið um 15 milljarða. Vissulega er það mikið fé, en þó snöggtum minna en flestir ímynda sér. Flestir, sem sögðu nei við Buchheit, töldu sér trú um, að það þýddi: Við borgum ekki. Annað varð uppi á teningnum. Að lokum var svo samið og málinu þannig lokað á viðunandi hátt.
Að stela frá höfundi

Hefðbundinn höfundarréttur er að því leyti úreltur, að hann verður ekki varinn á stafrænni öld. Tilraunir til að loka hýsingu eru dæmdar til að mistakast. Að vissu leyti er staðan orðin eins og hún var í gamla daga fyrir tæknibyltingu. Þá höfðu listamenn tekjur af söng eða hljóðfæraslætti eða upplestri í eintaki dagsins. Gátu ekki selt langtíma plötur, diska eða bækur. Ljóst er, að finna þarf nýjar leiðir til að fjármagna menningu. Pírötum hefur ekki tekizt að sýna sannfærandi leið til lausnar málsins. Langhundur Helga Hrafns Gunnarssonar mun ekki sannfæra fólkið. Þarna liggur mikilvægasta þróunarverkefni flokks pírata.
Fyrirlitið Ísrael

Íslenzka ríkið beitir 29 ríki viðskiptaþvingunum. Evrópusambandið hefur hvatt til þvingana gegn Ísrael. Samtök, sjóðir og sveitarfélög víða á vesturlöndum hafa gert slíkt hið sama. Sjá rækilega um það í

WIKIPEDIA. Ætíð svarar Ísrael aðgerðum af fullri grimmd, alveg eins og það svarar öllu mótlæti. Í uppsiglingu eru þvinganir af hálfu fleiri borga í Evrópu. Ekki kemur á óvart, að Reykjavík geri slíkt hið sama. Tillagan var hins vegar illa orðuð og borgarstjóri fór á taugum í eftirleiknum. Ég sé ekki, að hún lagist neitt við að takmarka hana við hernumin svæði. Ísrael sjálft er skrímslið. Beita þarf þvingunum á þeim grunni.
Telja fólk til vandræða

Ábyrgðarmenn leyndarmálsins um geislavirkar úrfellingar í borholum hitaveitu Suðurnesja hugleiddu, hvort þær kæmu fólki við. Fengu þá niðurstöðu, að svo væri ekki, málið væri varla svo alvarlegt. Dæmigert fyrir hrokagikki, sem telja almenning vera vandræðafólk. Samkvæmt lögum áttu Geislavarnir ríkisins að láta fólk vita, en gerðu ekki. Fáir munu treysta þeim hér eftir, er þeir segja allt vera í fínu lagi. Stofnunin hefur glatað trausti. Þarf að axla ábyrgð á heimsku forstjórans. Þeir tímar eru runnir upp í þjóðfélaginu, að kontóristar ráðskast ekki með þekkingu fólks. Ákveða tæpast lengur, hvað fólk „þurfi ekki“ að vita.
Ekki pláss á fjárlögum

Fanney Björk Ásbjörnsdóttir sýktist á Landspítalanum af lifrarbólgu C fyrir 33 árum. Mistök spítalans valda því að hún hefur verið sárlasin síðan. Fær samt ekki að nota dýrasta og bezta lyfið, sem notað er á Norðurlöndum. Ekki er pláss á fjárlögum! Kristján Þór, sem hannaði plássleysið, ypptir öxlum, talar um lög og reglur. Eins og Fanney Björk sé pakki í vörugeymslu. Ríkið á mistökin og á að borga fyrir þau. Ekki smíða fjárlög til að vitna í eins og guð almáttugan. Ráðherrann smíðaði ruglið sjálfur. Hljópst undan velferð í heilsu fólks. Veltir ábyrgð á eigin mistökum yfir á grandalausa. Burt með Kristján Þór Júlíusson.
Stinga höfðinu í sandinn

Innri spenna vex á Vesturlöndum með þjóðflutningum flóttafólks frá löndum múslima. Víða er erfitt að laga suma hópa nýbúa að siðum og háttum landsins. Þöggun félagslegs rétttrúnaðar tefur nauðsynlegt mótvægi í nágrannalöndunum, þar sem þagað er um óeirðir og glæpi. Sumir múslimar sættast ekki við vestrænt þjóðskipulag og vilja breyta því. Vilja innleiða sharia-trúarlög, kássast upp á hegðun og siði utantrúarfólks, magna karlrembu á ýmsum sviðum. Allt er þetta óbærilegt. Því magnast ofstæki þeirra, sem efast um nýja flóttamenn og vilja læsa þá úti. Að stinga höfðinu í sand meintrar fjölmenningar er engin lausn.
Vel metin ferðaþjónusta

Hefðbundinn rekstur í fáokun snýst hér mest um að níðast á viðskiptafólki sínu. Bankar fara þar fremstir, flugfélög og ferðaskrifstofur í öðru sæti. Því hefði mátt ætla, að náttúruparadísin yrði vígvöllur gráðugra grillara að misþyrma túristum. Svo er alls ekki, á TripAdvisor bera túristar rekstri vel söguna. Það gildir um alla línuna, jafnvel bílaleigur hafa sæmilegt orðspor. Fjöldi fólks hefur haslað sér völl í smáum einingum, mest í gistingu og veitingum. Túristar dásama vingjarnlegt viðhorf þessa fólks og dugnað við að gleðja viðskiptavini sína. Hinir illa innrættu eru líklega flestir að stjórna græðgisvæddum bönkum eða í fáokun.
„Bölvaðir aumingjar“

„Sem þjóð erum við bölvaðir aumingjar“, segir

KÁRI Stefánsson. Var að tala um pólitískar undirlægjur, sem glúpna fyrir frekju. Kári sagði stöðugleikaframlag vogunarsjóða aðeins þriðjung af því, sem það ætti að vera. Ísland fari halloka í þessum viðskiptum. Raunar er það sama saga og í viðskiptunum við eigendur stóriðju. Þeim var seld raforka á tombóluprís og engin auðlindarenta innheimt. Í öllum tilvikum hafa fulltrúar Sjálfstæðisflokksins tekið þær ákvarðanir, sem hafa stórskaðað þjóðina. Partur af því dæmi, að fulltrúar Sjálfstæðisflokksins eru aumingjar. Verst hæfir allra manna til að koma nálægt fjármálum og rekstri.
Ísrael er eitur

Mér er verr við Ísrael en nokkurt annað ríki. Hef verið þar tvisvar og undrast yfirganginn í samskiptum. Fautar ryðjast inn í lyftur án þess að gefa þeim, sem þar eru, færi á að komast út. „Ég-um mig-frá mér-til mín“ út í gegn. Apartheid Ísraels minnir á apartheid Suður-Afríku gamla tímans. Mér dettur ekki í hug að kaupa meðvitað vörur frá Ísrael. Finnst í lagi, að Reykjavík geri sama fyrir sitt leyti. Varðar ekki gyðingahatur, gyðingar eru ekki sama og Ísrael. Veit að vísu um takmarkaðan árangur af efnahagslegum þvingunum. Viðskiptabönn veltu þó ógnarstjórn hvítra Búa í Suður-Afríku og leiddu landið inn á vegi lýðræðis.
Bogfrymill Framsóknar

Viðhorfið til komu flóttamanna endurspeglar stjórnmálaflokkana. Framsókn var í gamla daga talinn miðflokkur, en hefur nú komið sér fyrir yzt á hægra jaðrinum. Framsókn hefur einfaldlega verið að breytast í fasistaflokk. Ofnotkun flokksins á öfgum um ágæti Íslendinga og andstyggð annarra, sérstaklega Evrópu, heltók flokkinn. Setti fasisma á sjálfstýringu. Framsóknarfólk er andvígt móttöku flóttamanna eins og það er andvígt útlendum mat og útlendu lýðræði. Allt skal vera heimafengið. Sigmundur Davíð segir útlendan bogfrymil breyta hegðun fólks. Bogfrymill hans hefur auðvitað breytt hegðun Framsóknarfólks og einangrað það.
Ungverski fasisminn

Ungverjaland sker sig úr í eindregnum fasisma. Tryllt hegðun lögreglumanna á landamærum Serbíu er svo yfirgengileg, að Ban Ki-moon er í áfalli, sjálfur framkvæmdastjóri Sameinuðu þjóðanna. Viktor Orbán, forsætisráðherra landsins, hefur keyrt stíft á þjóðrembu og aflað flokki sínum meirihlutafylgis Ungverja. Allt er þetta Ungverjum til mikillar hneisu. Leiðir til hugleiðinga um, hvers vegna í ósköpunum Evrópusambandið samþykkti inntöku landsins. Kjósendur ákváðu sjálfir, að Ungverjaland sé mest og bezt. Að Orbán sé frábærastur og að sparka beri sem fastast í aumingjana. Þeir fagna núna ofbeldinu á landamærum ríkisins.
Ungu fólki útveguð vinna

Atvinnuleysi er sagt hafa minnkað um 40% í Hafnarfirði vegna átaks í að útvega atvinnulausum vinnu við hæfi. Ekki bara einhverja vinnu, heldur vinnu við hæfi. Vil gjarna heyra meira um þetta spennandi mál. Er raunverulega hægt að helminga atvinnuleysi með aðgerðum hins opinbera? Og koma ungu fólki í fátæktargildru út í lífið á nýjan leik. Ef svo er, þá er brýnt að sveitarfélög kynni sér þessa aðferð og taki hana upp. Kannski eru einhverjir hnökrar á þessu, sem ekki komu fram í fréttinni. Við búum við erfitt ástand, þar sem atvinnuleysi getur orðið hlutskipti hópa og jafnvel gengið í ættir. Frábært er að höggva á þann hnút.
Verðum að tala skýrt

Nýbúar verða að sætta sig við, að hér eru önnur gildi en í sumum samfélögum múslima. Við munum ekki veita sharia-trúarlögum réttarstöðu. Ekki sætta okkur við furðulega karlrembu sumra klerka múslima. Ekki leyfa ofsatrúarfólki að kássast upp á hegðun og siði utantrúarfólks. Við erum friðsamt samfélag, sem hefur fyrir löngu leyst spennu trúar og trúleysis. Við erum samfélag efans og upplýsinga, lítum á öfgatrúaða sem skrítningja. Við sitjum uppi með slíka, sem eru fæddir inn í samfélagið. Kærum okkur ekki um nýja hópa af slíku tagi. Við þurfum að tala skýrt og segja sumum, að kannski eigi þeir bara ekki heima hér.
Reynir að tefja

Stefna ríkisstjórnarinnar í vanda flóttafólks felst í hræsni og yfirdrepsskap. Hún veit ekki sitt rjúkandi ráð og reynir að tefja málið sem mest. Á sama tíma eykst spennan í samfélaginu. Flestir hafa samúð með flóttafólki og vilja greiða götu þess. En margir eru hræddir og óttast svipaðar afleiðingar og í nálægum löndum. Þar aðlagast ekki sumt flóttafólk. Dreift er meira eða minna fölsuðum hryllingsfréttum af illsku múslima. Öfgafólkinu fjölgar og það lætur sér ekki segjast við ábendingar um lygi fréttanna. Bezt er að byrja strax að taka við flóttafólki og byggja strax upp fræðslu nýbúa um, hvað teljist hér vera öfgar.
Þvert gegn vilja fólks

Ítrekað sýna kannanir, að nærri öll þjóðin vill hafa heilbrigðismál í forgangi. Að næstbrýnustu verkefni í forgangi séu skólamál, velferð og húsnæðismál. Allt mál, sem ríkisstjórnin reynir að skera niður til að hlynna að greifum auðs og kvóta. Verk hennar ganga þvert gegn vilja þjóðarinnar. Svo eru ráðherrar hissa á litlu fylgi bófaflokkanna. En þetta er einmitt skýringin. Fólk vill ekki láta kyrkja Landspítalann. Vill ekki verksmiðjuvæða skóla. Vill ekki skera niður hjá öldruðum, öryrkjum og sjúklingum. Vill ekki gera ungu fólki ókleift að eignast húsnæði. Bófaflokkarnir vilja ekkert læra af þessu og halda fast við sinn keip.
Hnignun og hrun hafsins

GUARDIAN segir frá skýrslu World Wildlife Fund um hnignun og hrun lífs í höfum heims. Makrílstofninn hefur til dæmis minnkað um 74%, túnfiskur um annað eins. Ofveiði er ein af orsökunum, en í auknum mæli koma fljótandi plastúrgangur og súrnun hafsins við sögu. Það gildir ekki, að lengi taki sjórinn við. Sameinuðu þjóðarnar hafa bent á ýmislegt, sem hægt er að gera til varna. Vottunarstofur á borð við Marine Stewardship Council skipta máli. Einnig kvótasetning fiskveiða. Þar að auki þarf að hefja átak við hreinsun fljótandi plastúrgangs. En súrnun hafsins er erfiðasta málið. Allt getur þetta orðið fiskveiðiþjóðum örlagaríkt.
Einstæður forsætis

Enginn forsætisráðherra á Vesturlöndum stendur upp til svara á þingi án þess að svara spurningunni. Nema einn, Sigmundur Davíð Gunnlaugsson. Slíkur væri talinn yfirmáta dóni erlendis og óhæfur til pólitískrar þjónustu. En hér kemst hann upp með að svara engu og tala bara um eitthvað annað. Honum er jafnvel hrósað af blaðamönnum, er telja það vera plús, að hann gargi þó ekki á fyrirspyrjanda. Sýnir ástand þjóðfélags, ástand stjórnmála og ástand fjölmiðlunar í vesælasta landi vestrænnar siðmenningar. Svo er spurning, hvort skrautleg hegðun hans er í senn dónaskapur, heimska og tilfinningaleysi fyrir mannlegum samskiptum.
Göngur um ferðaborgir

Tímabilið 1981-1996 skrifaði ég um erlendar ferðaborgir um það bil tug bóka, sem lengi hafa verið ófáanlegar. Upplýsingar um hótel og veitingar eru orðnar úreltar. Öðru máli gegnir um lýsingar á gönguferðum um borgirnar. Hafa gagnast fólki fram á þennan dag. Mér til skemmtunar í ellinni er ég að færa göngurnar í stafrænt form, texta og myndir. Byrjaði á Amsterdam, sem má skoða hér á vefnum hægra megin undir orðinu Borgargöngur. Þar er fjallað um bátsferð um síkin, lýst þremur gönguleiðum og útrás um Holland í bílaleigubíl. Ég hyggst halda þessu áfram með fleiri, Dublin-Írland eru komin og fljótt birtast Feneyjar.